b'\n_START_ARTICLE_\nPropeler s konstantnimi vrtljaji\n_START_PARAGRAPH_\nPropeler s konstantnimi vrtljaji (ang. constant speed propeller - CSP) je vrsta letalskega propelerja, pri katerem se vpadni kot oz. geometrijski kot (korak) avtomatsko spreminja, tako da se propeler ne glede na mo\xc4\x8d motorja vrti z enakimi vrtljaji. Uporablja se na s turbopropelerskmi ali batnimi motorji. Prednosti pred letali s fiksnim propelerjem je bolj optimalno delovanje pri vzletu in kri\xc5\xbearjenju._NEWLINE_\xc4\x8ce se pri enakih vrtljajih propelerja pove\xc4\x8da mo\xc4\x8d motorja, se korak krakov pove\xc4\x8da, s \xc4\x8dimer se obremenitev motorja pove\xc4\x8da in vrtljaji padejo. Z zmanj\xc5\xa1anjem mo\xc4\x8di pa se korak zmanj\xc5\xa1a, obremenitev motorja pade, vrtljaji pa se zato pove\xc4\x8dajo. Pilot ima mo\xc5\xbenost nastavitve hitrosti vrtenja propelerja preko ro\xc4\x8dice v kabini. \xc4\x8ce na primer \xc5\xbeeli pove\xc4\x8dati hitrost vrtenja, se pri nespremenjeni mo\xc4\x8di korak zmanj\xc5\xa1a, s tem pa vrtljaji propelerja narastejo, in obratno. Princip tako mo\xc4\x8dno spominja na delovanje in namen menjalnika pri avtomobilih._NEWLINE_Za nastavljanje koraka propelerja skrbi posebna naprava, ki deluje na principu centrifugalnega regulatorja, kraki propelerja pa se premikajo s pomo\xc4\x8djo hidravli\xc4\x8dnega sistema._NEWLINE_Podoben propelerju s konstantnimi vrtljaji je tudi propeler z nastavljivim korakom. Pri tej vrsti propelerja pilot ne spreminja vrtljajev propelerja, temve\xc4\x8d neposredno korak propelerja. Brez spreminjanja koraka je propeler enak fiksnemu propelerju. Propeler s konstantnimi vrtljaji je pri uporabi turbopropelerskih motorjev po navadi kombiniran s to vrsto propelerja. Tako poleg konstantne hitrosti lahko omogo\xc4\x8da postavitev krakov "na no\xc5\xbe" za zmanj\xc5\xa1anje zra\xc4\x8dnega upora v primeru odpovedi motorja, pri nekaterih letalih pa tudi reverzni potisk za namene zaviranja ali premikanja na tleh.'